SET บ่ายจับตาแนวต้านสำคัญ 1,460แนะสอย 3 หุ้นกลุ่มแบงก์พื้นฐานแกร่ง
SET บ่ายจับตาแนวต้านสำคัญ 1,460 ก่อนไปที่แนวรับถัดไปที่ 1,480 แต่ถ้าไม่ผ่านให้ระวัง-ควรขายทำกำไรบ้าง ส่วนแนวรับ 1,440 จุด - ติดตามความชัดเจนจากการประชุมเฟดในวันที่ 20-21 ก.ย.นี้ กูรูแนะสอย 3 หุ้นกลุ่มแบงก์พื้นฐานแกร่ง นำโดย KBANK, SCB และ BBL
14 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (14 ก.ย.) พยายามรีบาวด์ต่อเนื่องจากวานนี้ คาดรับแรงซื้อจากต่างชาติปรับพอร์ตก่อนจะเพิ่มน้ำหนักลงทุนตาม FTSE มีผลศุกร์นี้ ทำให้ตลาดบ้านเราแกร่งกว่าต่างประเทศที่ติดลบตามดาวโจนส์ซึ่งร่วงกว่า 200 จุด เหตุกลับมากังวลเรื่องเฟดขึ้นดอกเบี้ย ซึ่งต้องติดตามความชัดเจนจากการประชุมเฟดในวันที่ 20-21 ก.ย.แต่ภาพรวมตลาดฯ ยังไม่เป็นขาขึ้น เมื่อรีบาวด์จึงเป็นโอกาสขายลดพอร์ตรอดูสถานการณ์อีกที บ่ายนี้จับตาแนวต้านสำคัญ 1,460 ก่อนไปที่แนวรับถัดไปที่ 1,480 แต่ถ้าไม่ผ่านให้ระวัง-ควรขายทำกำไรบ้าง ส่วนแนวรับ 1,440 จุด
นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยว่า ตลาดหุ้นไทยเช้านี้พยายามที่จะรีบาวด์ต่อเนื่องจากวานนี้ คาดได้แรงซื้อจากนักลงทุนต่างชาติที่เข้ามาซื้อล่วงหน้า ก่อนการปรับเพิ่มน้ำหนักหุ้นไทยตามดัชนี FTSE AW มีผล 16 ก.ย. ทำให้ตลาดบ้านเราเช้านี้แข็งแกร่งกว่าภูมิภาคเอเชียที่เช้านี้ติดลบตามตลาดสหรัฐฯที่ร่วงแรงกว่า 200 จุดเมื่อคืนนี้เนื่องมาจากความกังวลการปรับขึ้นอัตราดอกเบี้ยของธนาคารกลางสหรัฐฯ (เฟด) อย่างไรก็ดี ยังต้องติดตามความชัดเจนจากการประชุมเฟดในวันที่ 20-21 ก.ย.นี้
ทั้งนี้ ตลาดบ้านเราแม้ว่าจะรีบาวด์มาได้บ้าง แต่ภาพรวมยังไม่ได้เป็นขาขึ้น 100% ดังนั้น เมื่อรีบาวดึ์จึงเป็นโอกาสขายลดพอร์ตเพื่อรอดูสถานการณ์ ดังนั้น สัปดาห์นี้มองว่าตลาดฯคงจะอยู่ในลักษณะการแกว่งตัวไซด์เวย์เป็นหลัก  แนวโน้มการลงทุนในช่วงบ่ายนี้ ต้องติดตามว่าดัชนีฯจะผ่านแนวต้านสำคัญที่ 1,460 จุดได้หรือไม่ ถ้าผ่านได้จะเริ่มเห็นสัญญาณซื้อและจะมีแนวต้านถัดไปที่ 1,480 จุด แต่หากไม่ผ่านก็ต้องเพิ่มความระมัดระวัง และควรจะขายล็อคกำไรบ้าง ส่วนแนวรับให้ไว้ที่ 1,440 จุด
 
บล.ธนชาตระบุในบทวิเคราะห์ (14 ก.ย.) ว่า SET ภาคเช้าฟื้นตัวต่อ จากการ Rebalance หุ้นของดัชนี FTSE ช่วงปลายสัปดาห์นี้ คาดว่าจะมีเม็ดเงินใหลเข้ามาในหุ้นกลุ่มธนาคารโดยเฉพาะ KBANK (แนวต้าน 190.5) SCB (แนวต้าน 158) BBL (แนวต้าน 171)ทำให้มีแรงซื้อกลุ่มธนาคารเข้ามาอย่างหนาแน่น เป็นปัจจัยหนุนการปรับสูงขึ้นของ SET ตลอดช่วงเช้าที่ผ่านมา
โดยเราคาดว่าแรงเก็งกำไรกลุ่มธนาคารจะลดลงตั้งแต่สัปดาห์หน้าเป็นต้นไป ขณะที่ถ้าพิจารณาทางพื้นฐานจะเห็นว่าราคาหุ้นกลุ่มธนาคารส่วนใหญ่สูงกว่าเป้าหมายพื้นฐานไปแล้ว ขณะที่คาดการณ์การเติบโตกำไรปี 2560 ต่ำกว่าการขยายตัวกำไรของ SET ที่ 11% เนื่องจาก 1) การเติบโตสินเชื่อยังอ่อนแอ 2) การตั้งสำรองที่ยังดำเนินต่อไป และ 3) การปรับตัวเป็น Digital Banking มากขึ้นแม้จะเป็นปัจจัยบวกต่อธนาคารพาณิชย์ในระยะยาว  แต่จะเป็นปัจจัยกดดันรายได้ค่าธรรมเนียมในระยะสั้น ทำให้มองการปรับสูงขึ้นของกลุ่มธนาคารจะเป็นเพียงภาพระยะสั้นเท่านั้น
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
JAS    มูลค่าการซื้อขาย 3,428.29 ล้านบาท ปิดที่ 6.25 บาท เพิ่มขึ้น 0.30 บาท
PTT    มูลค่าการซื้อขาย 1,415.97 ล้านบาท ปิดที่ 322.00 บาท ลดลง 1.00 บาท
SCB    มูลค่าการซื้อขาย 1,250.38 ล้านบาท ปิดที่ 153.50 บาท เพิ่มขึ้น 1.50 บาท
KTB    มูลค่าการซื้อขาย 859.75 ล้านบาท ปิดที่ 17.90 บาท เพิ่มขึ้น  0.40 บาท
KBANK  มูลค่าการซื้อขาย 803.35 ล้านบาท ปิดที่ 188.00 บาท เพิ่มขึ้น  2.00 บาท
            